சுமார் 540 மில்லியன் ஆண்டுகளுக்கு முன் கடலில் வாழ்ந்துகொண்டிருந்த சிறு உயிரினங்கள் கடல் தரையில் தங்கள் உணவுக்காகத் தோண்டத் தொடங்கின. தோண்டி எடுக்கும் கரிமப் பொருள்களைக் கொரித்துத் தின்று வாழ்ந்த அவற்றுக்கு அது எத்தனை ஆபத்தானது என்பது அப்போது தெரியவில்லை. அவை அப்போது ருசித்துக் கொரித்துக்கொண்டிருந்த கரிமப் பொருள்கள் வெளியிட்டதென்னவோ கார்பன் டை ஆக்ஸைடு வாயுவை. தங்களுக்குத் தெரியாமலேயே அவை புவியின் தட்பவெப்பநிலைக்கு விபரீதமான விளைவுகள் ஏற்படுவதற்கான விதைகளை விதைத்துக் கொண்டிருந்தன.